[{"text_idx": "#000000", "text": "Zinema albisteak, estreinaldiak, zuzendariak, aktoreak, grabazioak, filmak, sariak, zazpigarren artearen inguruko guztia blogak.eitb.eus-en"}, {"text_idx": "#000001", "text": "ZINEBI 59: Abian da zine garaikide onena Bilbora dakarren zinemaldia"}, {"text_idx": "#000003", "text": "Zinebik aurten 3.000 film labur baino gehiago jaso ditu. Horietatik 62 film hautatu dira Sekzio Ofizialean, Urrezko eta Zilarrezko Mikeldien bila aritzeko. Hiru generoetan daude banatuta: 24 fikziozko laburrak dira, 21 dokumental eta 17 animazioa. Lehiatuko diren euskal seiren artean, Atxur Animazio Taldea euskaldunak egindako \u201cAreka\u201c emango dute. Iaz \u201cBeti bezperako koplak\u201d arrakastatsua egin zuen animazio ikasle, ikasle ohi eta irakasle ia lantalde berak egin du. Begon\u0303a Vicariok koordinatuta, Andoni Egan\u0303ak Gerra Zibilean desagertarazitakoen oroimenez egindako bertso bat du oinarri lanak."}, {"text_idx": "#000004", "text": "Bi fikzio erakutsiko dira gainera. David Pe\u0301rez San\u0303udok Amania Films ekoizetxe gasteiztarrarekin egindako \u201cAprieta, pero raramente ahoga\u201c filman lan elkarrizketa bat eszenifikatu dute. Baina ez edozein lan. Danielek (Adam Jezierski) \u2018Sigfried\u2019 txakurraren zaindari izateko lan elkarrizketa dauka Cosme (Fernando Albizu) jabearekin. Sigfriedek izaera basatia dauka, eta argibideak zehatz-mehatz jarraitzen ez badira, errukigabea izan daiteke. Bestea Violeta Trincado gazte bilbotarrak sinatu du. \u201cZacarias\u201c filmak tximeleta efektua aztertzen du, non ustekabeko ekintza batek izugarrizko garrantzia izan dezakeen bizitza batean."}, {"text_idx": "#000005", "text": "Dokumental sailean dago uzta handiena. Hiru lan, munduko hiru koxketan eginda. Koldo Almandoz donostiarrak \u201cPla\u0301gan\u201c sinatzen du. Islandian grabatutako filma, turistifikazioaren izurritea islatu nahi du. Aitor Gametxo lekeitioarrak berriz Wrocla-en filmatu zuen \u201cUna sinfoni\u0301a en silencio (Cicha Symfonia)\u201c, Poloniako hiri horretako gormutuekin egindako pelikula. In\u0303igo Salaberria donostiarra berriz Japoniara joan da \u201cLo-Ibiltariak\u201c errodatzeko. Lotan ohetik jaiki eta ibiltzera ematen direnak islatu nahi ditu Tokioko metroko bidaiariekin."}, {"text_idx": "#000007", "text": "Aurtengo lehen Ohorezko Mikeldia Alberto Iglesias donostiarrak jasoko du,hainbat zine musika zoragarrien sortzaileak. Julio Medemen filmeei musika jartzen hasi zen (\u201cVacas\u201c, \u201cLa Ardilla Roja\u201c, \u201cTierra\u201c, ...). Egun Pedro Almodovarren konpositorea da (\u201cTodo sobre mi madre\u201c, \u201cHable con ella\u201c, \u201cJulieta\u201c, ...). Almodovarren bi filmeetarako musika, \u201cVolver\u201c eta \u201cLos Abrazos Rotos\u201c filmeetako musikari esker Europako Zine Akademiaren sariak lortu ditu. Hirugarren EFA saria \u201cTinker Tailor Soldier Spy\u201c film britaniarrari esker lortu zuen. Izan ere, Iglesias ibilbidea egiten ari da nazioartean. Horrela Oscar sarietarako hiru izendapen ditu, tartean, goian aipatutako espien filma. Zinebiren azken egunean, hurrengo larunbatean, emango da bigarren Ohorezko Mikeldia."}]